
	MK sēdes protokollēmuma projekts
 Par uzsākto publisko iepirkumu pārskatīšanu
	Iebildums
Latvijas Tirdzniecības un rūpniecības kamera (turpmāk - LTRK) ir izskatījusi MK protokollēmuma projektu "Par uzsākto publisko iepirkumu pārskatīšanu" un kopumā atbalsta valsts izdevumu efektivizēšanas mērķi un publisko iepirkumu pārskatīšanu, lai nodrošinātu saimniecisku finanšu līdzekļu izmantošanu un nodrošinātu vēl lielāku konkurenci publisko iepirkumos. Vienlaikus LTRK norāda, ka protokollēmuma mērķi nav pietiekami skaidri un uzskata, ka iepirkumu pārskatīšanai jānotiek pēc vienotiem, skaidri definētiem un objektīviem kritērijiem, lai nodrošinātu vienādu pieeju visā valsts pārvaldē un tas neradītu papildus administratīvo slogu.

LTRK ieskatā protokollēmumu nepieciešams papildināt ar uzdevumu Konkurences padomei, Iepirkumu uzraudzības birojam, Valsts kontrolei un Valsts kancelejai izstrādāt vienotu metodiku iepirkumu regulārai pārskatīšanai, tostarp nosakot izvērtēšanas kritērijus un izmantojot OECD publisko iepirkumu veiktspējas novērtēšanas metodoloģiju [1]. Šādu metodiku pasūtītāji varētu iestrādāt Publisko iepirkumu likuma 2.1 pantā paredzētajās iekšējās kontroles sistēmās.

Vienlaikus LTRK uzskata, ka sākotnēji iepirkumu pārskatīšana būtu īstenojama pilotprojekta veidā, izvēloties atsevišķas nozares, kurās detalizēti pārbaudīt metodikas darbību un identificēt nepieciešamos pilnveidojumus pirms tās piemērošanas visā valsts pārvaldē. Viena no prioritārajām nozarēm būtu informācijas un komunikācijas tehnoloģiju (IKT) iepirkumi. Protokollēmuma īstenošana pašreizējā, visaptverošā redakcijā radīs būtisku administratīvā sloga pieaugumu gan valsts pārvaldei, gan uzņēmējiem, it īpaši atvaļinājumu laikā.

LTRK ieskatā nepieciešams arī precizēt protokollēmuma tvērumu, piemēram, nosakot, ka pārskatīšana attiecas uz iepirkumiem, kuru plānotā līgumcena ir vismaz 1 miljons euro, koncentrējot resursus uz iepirkumiem ar lielāko fiskālo ietekmi. LTRK aicina izvērtēt ieceres alternatīvos risinājumus un izmaksu samērīgumu pret ieguvumiem. Iespējams, Ministru Kabineta mērķus var sasniegt, analizējot Iepirkumu uzraudzības biroja publicētos atvērtos datus, īpaši par sūdzībām par nolikumu un to iznākumu, Publisko iepirkumu likuma 61.1 pantā paredzētā līgumu reģistra datus un visu pasūtītāju publicētos iepirkumu plānus Elektroniskajā iepirkumu sistēmā. LTRK ieskatā šo datu pilnvērtīga izmantošana centralizēti būtu efektīvāks un ātrāk īstenojams risinājums nekā plaša manuāla visu iepirkumu pārskatīšana katram pasūtītājam individuāli.

Tāpat nepieciešams skaidri noteikt objektīvus izvērtēšanas kritērijus un precizēt, ka tiek vērtēti nepamatota sadārdzinājuma riski, nevis jebkādas izmaksu izmaiņas, kuras var būt objektīvi pamatotas ar tirgus situāciju vai iepirkuma specifiku.

Noslēgumā LTRK aicina publiskot informāciju par izvērtētajiem iepirkumiem, galvenajiem secinājumiem un veiktajiem uzlabojumiem. LTRK ir gatava sniegt plašāku skaidrojumu par minētajiem priekšlikumiem vai citiem nepieciešamiem uzlabojumiem publisko iepirkumu jomā.

[1] https://www.oecd.org/en/publications/public-procurement-performance_0dde73f4-en.html

